De Villiers kap terug oor kwalifikasiePeter de Villiers. (Foto: Facebook) ’n Mediastorm het rondom die gewese Springbok-afrigter, Peter de Villiers, losgebars. Daar is berig dat die 62-jarige nie oor die nodige kwalifikasies (’n Vlak III-afrigtersertifikaat) beskik om die Southern Kings af te rig nie. De Villiers, wat bekendheid verwerf het vir sy omstrede sêgoed gedurende sy tyd as Bok-breier, het weliswaar die o.21-IRR-Wêreldkampioenskap saam met die jong Bokkies gewen, terwyl hy aan die stuur van Springboksake was toe hulle die laaste keer die Drienasies-reeks in 2009 gewen het. Hoewel daar destyds in baie kringe gemor is dat hy met die dienste van sommige van die beter Springbokspelers in die hedendaagse era soos John Smit, Fourie du Preez, Jacque Fourie, Bryan Habana, Bakkies Botha en Victor Matfield gesit het en dat húlle vir die span se sukses verantwoordelik was, was 2008 en 2009 van die Bokke se beste jare. Die beleërde breier het hom tot sosiale media gewend om sy reputasie én kwalifikasies te verdedig. Op sy amptelike Facebook-blad het De Villiers geskryf dat dit van groot kommer is dat daar in sekere media-instansies gesê word dat hy nie oor die nodige afrigterskwalifikasies beskik nie. Hy het bygevoeg dat dit ’n opsetlike mediaveldtog is om sy poging te kortwiek om as die volgende afrigter van die Southern Kings aangestel te word. Sy Vlak III-sertifikaat. Foto: Verskaf. De Villiers het ’n beëdigde verklaring van die voormalige baas van SA Rugby, Oregan Hoskins, geplaas wat bevestig het dat sy kwalifikasies geverifieer is nog vóór sy Bok-aanstelling in 2008. “Om die waarheid te sê, ek het my internasionale Vlak III-afrigtersertifikaat reeds in 1997 in Wallis behaal,” het De Villiers geskryf. Hoskins het die oud-Bokafrigter verdedig. “Ek het destyds persoonlik met Wallis se direkteur van afrigting gepraat en hy het self vir my bevestig dat Peter die kursus in Wallis voltooi het,” het Hoskins in die verklaring geskryf.